b'\n_START_ARTICLE_\nSan Carlos de Bariloche\n_START_SECTION_\nLega in zna\xc4\x8dilnosti\n_START_PARAGRAPH_\nBariloche le\xc5\xbeijo na ju\xc5\xbeni obali ledeni\xc5\xa1kega jezera Nahuel Huapi. Veljajo za eno najbolj turisti\xc4\x8dnih mest v Argentini, saj slovijo po nekdaj najve\xc4\x8djem smu\xc4\x8di\xc5\xa1\xc4\x8du v Andih Catedral. Mesto obdajajo vselej zasne\xc5\xbeeni vrhovi. Znano je tudi po proizvodnji \xc4\x8dokolade. Kot v vseh ju\xc5\xbenoameri\xc5\xa1kih mestih se tudi v tem mestu ka\xc5\xbeejo velike razlike med socialnimi razredi prebivalstva. Sicer tako po geografski legi kot arhitekturi spominja na evropska alpska naselja. V Barilo\xc4\x8dah med drugim prebivajo \xc5\xa1tevilni evropski izseljenci oz. njihovi potomci: Avstrijci, Francozi, tudi Slovenci (okrog 2000). Turisti\xc4\x8dno privla\xc4\x8dno je mestno sredi\xc5\xa1\xc4\x8de, \xc5\xa1e posebno ulica Mitre (z mnogimi butiki, trgovinami, restavracijami in prodajalnami \xc4\x8dokolade: Mamuschka, El Chocolate Del Turista, Rapa Nui, Fenoglio, itd.). Zanimiv je tudi mestni trg,\xc2\xa0\xc2\xbbCentro Civico\xc2\xab, zgrajen v zna\xc4\x8dilnem slogu celotnega naselja, v kombinaciji klesanega grobega kamna in lesa. _NEWLINE_V bli\xc5\xbeini trga stoji stolna cerkev, posve\xc4\x8dena Mariji Nahuel Huapija, delo arhitekta Ezequiela Bustilla. Kamnose\xc5\xa1ka dela je ob izgradnji vodil Slovenec Lukman, ki je izklesal tudi marijino podobo. Stolnico, ki jo krasijo \xc4\x8dudoviti vitra\xc5\xbei, so zgradili prete\xc5\xbeno slovenski (primorski) in furlanski kamnoseki. Pri obnovi nikoli dokon\xc4\x8dane notranjosti je sodeloval argentinski slovenec arh. Martin Jerman. Cerkev ima stolp z uro, na katerem se dvakrat na dan poka\xc5\xbeejo \xc5\xa1tiri figurice: indijanec, vojak, misijonar in dana\xc5\xa1nji me\xc5\xa1\xc4\x8dan._NEWLINE_Mestno pristani\xc5\xa1\xc4\x8de Club Nautico Bariloche (CNB) je 3.3 km oddaljeno od centra proti zahodu. Mesto ima okrog 200 hotelov, penzionov, bungalovov, apartmajev in podobnih turisti\xc4\x8dnih kompleksov. Letali\xc5\xa1\xc4\x8de je od mesta oddaljeno 30 km in nosi IATA oznako BCH, ID ali tako imenovano letalsko kodo SAZS.\n_START_SECTION_\nSlovenska skupnost\n_START_PARAGRAPH_\nV mestu \xc5\xbeivi tudi skupnost Slovencev, ki so po drugi svetovni vojni emigrirali sprva v Buenos Aires in od tam v Bariloche. Slovensko planinsko dru\xc5\xa1tvo Barilo\xc4\x8de - Club Andino Esloveno je zgradilo Slovenski stan, kjer ima skupnost svoje prireditve in sobotno slovensko \xc5\xa1olo. V njem je tudi mo\xc5\xbeno preno\xc4\x8devanje.'